Papersnake/gushiwen huggingface dataset:
除夜立春
张栻（宋代）

积雪阴难解，新梅冻未开。
谁知残腊底，已报早春来。
一气元无息，群儿浪自猜。
短檠非守岁，百感政交怀。
十月二十七日度岭作
方浚颐（清代）

舍舟登陆三日间，今朝饱看凌江山。宾旸门外莽空阔，洪岩青江纷斑斓。

珠玑楼巷榜仍旧，亭亭几树霜枫殷。老榕稚松满岩壑，万绿嵌以荔子斑。

小春更比春景厉，丹黄紫翠开心颜。槐花塘边路幽邃，红梅驿畔峰回环。

曲曲徐向螺壳转，娟娟况有蛾眉弯。枝头玉蝶正飞舞，吟兴勃发须臾间。

方思敲火品卓锡，沙弥膜拜陈忧患。荒祠仅余四壁在，却走龙象奔豺獌。

十八年前我曾到，七梅痛已成枯菅。相公风度且勿论，大力能凿横浦关。

功德及民礼宜祀，微公鸟道穷跻攀。雨淋日炙尘网挂，云车风马何时还。

雄州筑郭费甚钜，此役不过数百锾。修举废坠有司责，亟召匠作延输般。

重安户牖整栌欂，再施华垩除昏黫。神兮妥侑降之福，岭南岭北无恫瘝。

暗香补种一千本，花时行旅都忘艰。前贤盛迹半芜没，我方惆怅红桥湾。
南乡子
赵长卿（宋代）

楚楚窄衣裳。腰身占却，多少风光。共说春来春去事，凄凉。懒对菱花晕晓妆。

闲立近红芳。游蜂戏蝶，误采真香。何事不归巫峡去，思量。故来尘世断人肠。
仁宗皇帝挽诗十首 其四
文同（宋代）

宝辂嬉游少，珠宫艺学优。仙毫媚风帛，睿藻焕星钩。

天极推神历，兵防演秘谋。飙流今已矣，长共谷林秋。
致斋中太一宫见屏风有唐贤和常舍人诗因次韵寄子瞻内翰子由侍郎子开舍人穆父待制数公皆尝祠太一也
刘攽（宋代）

禁掖下祠宫，青槐辇道通。薄云收霁雨，初夏接薰风。

将旦群阴收，斋居百虑空。梦游如有遇，反听更能聪。

秘祝宁神外，多仪拜贶中。佐灵犹五帝，执事本三宫。

象海鳌山峻，翻阶药秀红。守儒严讲幄，起草丽谈丛。

夙昔嬉游并，神仙步武同。吹藜惊爝火，抱法想江枫。

已老仍书癖，怀贤愧易东。君王问无择，留意属溪工。
九日观万堂小酌怀正仲及梅所鍊师
舒岳祥（宋代）

极目冥鸿颢气初，人生快意食鲈鱼。
剪来萸菊触新酒，麾去蚊鲈府旧书。
骚雅刘郎今健否，清修周老近何如。
篆畦雨里青蒿长，寂寞无人过草庐。
春秋战国门。再吟
周昙（唐代）

谔谔能昌唯唯亡，亦由匡正得贤良。

一从忠谠无周舍，吾过何人为短长。
次韵君玉春日
戴复古（宋代）

风雨不相贷，敏华能几时。
才歌喜晴赋，又作惜春诗。
压架酴醾老，翻阶芍药迟。
无花何足算，有酒且相期。
将军行
司马光（宋代）

赤光满面唇激朱，虬须虎颡三十馀。腰垂金印结紫绶，诸将不敢过庭除。

羽林精卒二十万，注听钲鼓观麾旟。肥牛百头酒万石，烂漫一日供欢娱。

自言不喜读兵法，智略何必求孙吴。贺兰山前烽火满，谁令小虏骄慢延须臾。
王观察元德石汝重民部邀泛天津
陈履（明代）

中流箫鼓沸楼船，海色苍苍接远天。览胜也应忘潦倒，济时真见属才贤。

潮来爽气生衣上，日落斜晖到酒边。人世过逢原不易，临风无那思依然。
池上即事
潘希曾（明代）

避石斜开径，临池小作堂。竹阴随杖履，荷气袭衣裳。

迥觉红尘隔，宁知白日忙。一觞还一咏，此乐讵能忘。
度剑有日高永康以诗送行次韵
洪咨夔（宋代）

紫岩护川陕，号令贼胆寒。
客有屏山刘，万甲胸中蟠。
石湖牧参井，遨头黄金鞍。
亦有山阴陆，春风迸诗肝。
主翁西清老，羽扇元戎坛。
莫府若而人，眼底缺未完。
顾予书生耳，外强苦中乾。
从军十年事，未有半策干。
征笳芦叶脆，戍角梅花残。
凄凉郾城月，想像李与韩。
独鹤发深省，连鸡激长叹。
中原气犹怆，眉作醉裹攒。
君诗远寄似，语出秀可餐。
论事极痛快，得之梦魂安。
御蜀知有法，水曲鸣和鸾。
见雪
裘万顷（宋代）

玄冥当语谁，饷我一檐雪。
吾庐本来静，得此更清绝。
遥怜北海上，往往已盈尺。
齧毡人在否，毋凌汉臣节。
秋夕
赵汝鐩（宋代）

秋风动梧井，无顿许多凉。
夜静滩喧枕，窗开月到床。
道心便冷淡，世事莫思量。
只被浇花累，朝朝却用忙。
和李明叔理定道中
李师中（宋代）

幽居日日数归程，已写华严两帙经。
门外初寒江气白，岭头多雨晓痕青。
曾逢饭颗潮山笠，应载鸱夷笑井瓶。
客土相思空引望，天涯风景似新亭。
题陈正字山居
李咸用（唐代）

怪来忘禄位，习学近潇湘。见处云山好，吟中岁月长。

花光笼晚雨，树影浸寒塘。几日凭栏望，归心自不忙。
送李成白南归适其尊公起官长宪
卢龙云（明代）

赋别江亭未忍闻，旅中那不重离群。羁怀白下同为客，词藻黄离却羡君。

恋阙重逢司马相，还山从勒稚圭文。听莺在处皆求友，念我能忘日暮云。
咏新荷应诏
沈约（南北朝）

勿言草卉贱，幸宅天池中。
微根才出浪，短干未摇风。
宁知寸心里，蓄紫复含红！
浪淘沙 冬风和韵
钱念生（清代）

彻骨五更风。吹聚霜浓。寒帷更觉冷重重。瘦竹声声敲不住，涛涌虬松。

淡日忽朦胧。烟雾轻笼。封姨暗暗弄神通。想是欲传梅信息，特地寻侬。
哭幼子二首
李洪（宋代）

苗而不秀实天年，亭近千秋瘗祖阡。
季札於嬴称达礼，乐天学佛尚成篇。
情钟我辈诚难遣，古有东门岂信然。
恩重讵堪耘爱草，拟将苦谛问南泉。
沁园春 送友人补太学
姚勉（宋代）

一部周官，学问渊源，山斋得来。最雄姿直气，不涂脂粉，仙风道骨，不涴尘埃。

万里青云，相期阔步，底事向天门折翼回。君知否，这白衣御史，卿相胚胎。

时人休用惊猜。机会到功名节节催。看蒲质易凋，何如松茂，菊花已老，须是梅开。

万事何难，时来得做，且信天工次第排。从今去，愿径游璧水，直上兰台。
过张茅镇见饥民
李昌祺（明代）

土洞深沈土坑欹，田园枯旱废耕犁。一身馁困浑无力，犹上高梯剥树皮。
采芝操
美人虞（两汉）

皓天嗟嗟，深谷逶迤。
树林莫莫，高山崔嵬。
岩居穴处，以为幄茵。
晔晔紫芝，可以疗饥。
唐虞往矣，吾当安归？
初抵曹南四首 其四
吕本中（宋代）

往时汪博士，劝我便归休。细雨檐花夜，长江枫叶秋。

欲行殊未必，高卧恐无由。感叹思亡友，端居可泪流。
史宰见和依韵为谢
徐鹿卿（宋代）

巧酿河阳满县春，居然尽洗簿书尘。桑间驯雉诚为异，渚畔飞鸥祇渐遵。

良玉自应求即我，明珠宁肯暗投人。冷官窃笑诗情浅，无计能令子建亲。
正月九日微雪二首 其一
赵蕃（宋代）

霰雪纤纤晚倍寒，梅花清瘦不禁看。小园准拟寻诗去，少待侵苔屐齿乾。
夜坐有作
佘五娘（明代）

夜久灯暂息，起坐披衣裳。楼高近明月，轩静纳微凉。

促织阶前响，芙蕖水面香。悠然乐清景，尘虑迥相忘。
偈颂二十三首
释云岫（宋代）

久渴逢甘雨，他乡见故知。
洞房花灯夜，金榜状元归。
翼日坐雨
慧霖（清代）

阴晴莫定花朝去，风雨飘萧社令来。人是陶公还乞食，世无鲍叔肯通财。

古今商略书千卷，天地苍茫酒一杯。春在江南谁问讯，莺飞草长任徘徊。
书事
吴则礼（宋代）

小雨浑晴不作泥，老年浇舌要如饴。
应怜长日只麽过，故遣飞英如许奇。
涧底涓涓催著屐，屋头聒聒唤支颐。
孰云乌几独少味，看尽朱朱白白时。
感遇二十五首
张耒（宋代）

微阴兆九地，万木方滋荣。
微霜初可履，回首阳泉冰。
秦王按剑初，丰沛赤精生。
光辉能几时，初中月已升。
达人知其然，居世忘骄矜。
彼哉夸毗子，志气易满盈。
旅舍书事二首·其一
瞿佑（元代）

过却春光独掩门，浇愁漫有酒盈樽。
孤灯听雨心多感，一剑横空气尚存。
射虎何年随李广，闻鸡中夜舞刘琨。
平生家国萦怀抱，湿尽青衫总泪痕。
春日途中
李若水（宋代）

诗书学郎风骚客，奚奴控马黄尘陌。
颓阳半岭促归鸦，断云无意横山碧。
树头白塔孤城小，东风几度行人老。
夹路桃花春雨余，落红万点无人扫。
长相思
王予可（宋代）

风暖时。雨晴时。熏褶罗衣人未归。螓蛾愁欲飞。

枕琼霞。琐窗纱。帘月楼空燕子家。春风埽落花。
游南水陆院 其二
李新（宋代）

鸣蛙千鼓吹，脩竹万琅玕。日下欲归去，溪光生晚寒。
西江月·侯绩分从东鲁
佚名（宋代）

侯绩分从东鲁，世勋来在姬公。桂枝少日冠蟾宫。枳棘暂栖鸾凤。报道小春来也，令辰申降高崧。功名富贵管无穷。指日经纶大用。
晚秋偶成
苏籀（宋代）

生涯一笑槁梧横，叶下寒波收潦清。
金钿露香花近信，乳泓云拨酒新萌。
岷人罢赋家四壁，洛客懒吟棋一枰。
流落粗疏分樵牧，故人衮衮任公卿。
夜吟
陆游（宋代）

似睡不睡客欹枕，欲落未落月挂檐。
诗到此时当得句，羁愁病思恰相兼。
有客山中来
李复（宋代）

有客山中来，遗我双支松。
身虽咫尺长，势有百丈容。
空庭土花咫，不种夭桃红。
春悲香魄尽，秋怨绿枝空。
喜见石上根，移从最高峰。
爱植朝暮勤，待看凌霜风。
何时旧山云，出随渊中龙。
沛然洒好雨，助我栽培功。
寄答钟羽洞秀才 其一
杨起元（明代）

松柏苦萝蔓，霜标黯然全。蹇予寡和调，时亦混俗諠。

行至浈武涯，乃遇钟期贤。遂毕买邻愿，徘徊山水间。
送金山乡僧归蜀开堂
苏轼（宋代）

撞钟浮玉山，迎我三千指。
众中闻謦欬，未语知乡里。
我非个中人，何以默识子。
振衣忽归去，只影千山里。
涪江与中泠，共此一味水。
冰盘荐琥珀，何似糖霜美。
盘洲杂韵上 黄拒霜
洪适（宋代）

芳林秋冷落，木末改黄裳。可笑名虚忝，何曾拒得霜。
醉落魄（龙涎香）
杨无咎（宋代）

双心小萼。瑞炉慢炷轻烟初著清香已透红绡幄。底事多情，玉笋更轻掠。

鬓云侧畔□眉角。妆成曾印铅华薄。几回殢酒襟怀恶。莺舌偷传，低语教人嚼。
庚午春作
释行海（宋代）

槜李当年是越乡，客情何事忽清凉。
霜催燕子归南国，露逼虫声上北堂。
野外几重秋水白，天涯一片暮云黄。
年年有雁书难寄，无梦到家空夜长。
舟行戏书
陆游（宋代）

世事无穷膏火煎，羁魂病骨久羸然。
觉时不及梦差乐，死去始羸生可怜。
慷慨知非请缨日，推移忽及挂冠年。
扬帆海浦差强意，卧看秋涛蹴远天。
旧将
刘骘（宋代）

彊弩当年讨不庭。功成身退炳丹青。
囊沙泽畔知兵法，聚米山前识阵形。
骥老未甘秋伏枥，剑閒犹觉夜衝星。
分茅锡土传家牒，钟鼎还须为勒铭。
宿兴善寺成小绝
杜范（宋代）

废寺翛然殿宇空，早寒催雪撼山风。急投小舍成孤坐，拨尽炉灰那处红。
鄞江上作
沈辽（宋代）

秋潮拍江余欲去，二年穷谷江之下。疾目不瞩西飞鸿，幽怀长之斜阳树。

且余欲行去何之，白云缭绕故山栖。苍颜终不为人役，不妨抱瓮治田畦。
至新息寄四弟
孔武仲（宋代）

江上分飞已隔年，春风初转月初圆。
今宵相望长淮北，只有星河共一天。
兜率寺作
林宪（宋代）

月色到江上，角声过山来。
山城半绿树，佳处仍楼台。
古屋翠微顶，疏檐宜晚开。
隐几月入座，山长潮信回。
谢盖唏之饷笔用酬以古寿春石刻刚经
敖陶孙（宋代）

诗人贵笔精，如射得矢同。
有笔仍工书，如矢入毂中。
先从鼠乞仍，次论腰到蜂。
平生竹林交，未数阮仲空。
住逢蔡邕书，三日清我胸。
还临晋贤帖，明眼搏赤熊。
规摹到晚唐，战手惊扬风。
兴来欲捉笔，趯若螽在蛩。
梦想诸葛诚，腰钱走江东，
霜气侵短褐，十日守兔踪。
故人知我乡，孤峰秃玉融。
遗到管城子，令补麟趾终。
骄豪始入手，廪如探奸雄。
窃拟专赏罚，爵之中书公。
何以报嘉惠，古寿碑色空。
字方兰亭逸，墨比头陀浓。
君家阅古脚，今日聊会逢。
更待黑蚍蜉，满纸昏花濛。
赠□□先生
翁卷（宋代）

陇上穷年不辍耕，风吹纠笠自翾轻。
攒眉且复看天醉，枵腹谁能与命争。
李实於今难仲子，柳条何似问先生。
不须远觅王官谷，雁荡峰头云自横。
赐杨万里
宋光宗（宋代）

黄芦洲上雪初乾，风撼枯枝晚更寒。
静舣小舟谁得似，生涯潇洒一渔竿。
吴良贵雪中归
方凤（宋代）

别时黄菊映郊扉，转眼寒风刮毳衣。
丰瑞正当三白见，修程适自四明归。
因思水国银兼浪，胜看山乡玉作围。
老去羊羔总陈迹，坐氊犹喜客堪依。
库部闵员外还都
宋祁（宋代）

望郎东南秀，奯然悟真理。
身虽宰官身，子即诸佛子。
画诺阁铃下，尘虑未尝滓。
成金不复矿，见月讵存指。
东道整朝珂，西亭掺离礼。
无用乐山林，山林即朝市。
柳
李冶（唐代）

最爱纤纤曲水滨，夕阳移影过青蘋.东风又染一年绿，

楚客更伤千里春。低叶已藏依岸棹，高枝应闭上楼人。

舞腰渐重烟光老，散作飞绵惹翠裀.
凭虚阁酬秋厓方丈
金銮（明代）

古城迢递俯清溪，高阁凭虚引御堤。
凉雨乍收千树净，夕烟初起万家迷。
空垂白发悲前事，重对青山忆旧题。
犹自乐游虚故苑，碧桃飞尽草萋萋。
夜
张耒（宋代）

木落风高砧杵伤，孤城更漏入秋长。
寒生疏牖人无梦，月过中秋树有霜。
报落梧桐犹陨叶，知时蟋蟀解亲床。
年年多病浑无寐，静对楞严一炷香。
箕子
王十朋（宋代）

谏君不听念君深，被发徉狂自鼓琴。千古共传箕子操，一时难悟狡童心。
长安书怀呈知己
项斯（唐代）

江湖归不易，京邑计长贫。独夜有知己，论心无故人。

一灯愁里梦，九陌病中春。为问清平日，无门致出身。
黄寺丞井上桐树为雷所击
刘敞（宋代）

君家井泉深百尺，上有高桐十寻碧。凤鸟不至独何忧，蛟龙深寻莫能识。

迅雷烈风来击时，地轴翻倒海水飞。正直摧伤岂天意，爨下成琴殊未迟。
宫词
张公庠（宋代）

年华先到未央宫，嬉赏班班四序中。
潇洒梅花元耐雪，轻狂柳絮不嫌风。
五松园赋松三章 其一
姚燮（清代）

亭台都废尽，兀兀五松存。巢有新乌语，墙多老藓痕。

风声如水至，日气与阴昏。百岁东邻叟，掀髯让尔尊。
晨起
刘攽（宋代）

断角续鸣钟，惜时春已空。晓星犹伴月，早雨不禁风。

眠食须颐老，衣冠强自公。庭阴全绿色，无复见残红。
寄题喻叔奇国博郎中园亭二十六咏 其二十三 野塘
杨万里（宋代）

雁下菰蒲报夕寒，鹭将荇藻作朝餐。野塘只许野人到，不要金张许史看。
休日不出
张耒（宋代）

久厌衣冠尘土浸，赐休何苦马骎骎。
穷冬积雪春不雨，昨日残红今绿阴。
却扫不知门外事，安禅深得静中心。
读书陶令非求解，禁酒扬雄不待箴。
宿三那庵次韵赠閒道人 其一
李之世（明代）

三生缘事可谁谈，影里前身嘿自参。珠海寺门閒乞子，石钟山自老瞿昙。

肩头明月诗千首，床上葫芦易一函。莫道此生忙未了，因君借宿古那庵。
王征引
薛季宣（宋代）

盆倾暑雨两襄陵，三插苗心悉𧉠生。一草不遗禾黍地，若为刍秣事王征。
杨梅坞
杨蟠（宋代）

夏日红相照，天晴坞自开。
襄阳多稚子，摘赠故人来。
西湖春日壮游即事 其十八
马臻（元代）

一路亭台间酒家，渐看杨柳绿藏鸦。太平官府无民讼，补种沿堤四季花。
水调歌头
蔡松年（宋代）

寒食少天色，花柳各春风。身闲胜日，都在花影酒垆中。

秀野碧城西畔，独有斗南温软，雪阵暖轻红。欲办酬春句，谁唤好情悰。

世间物，无一点，似情浓。心期偶得，一念千劫莫形容。

好在轻烟暮雨，只有西厢红树，曾见月朦胧。醉眼尽空碧，风袖障归鸿。
用谈笑青油幕为韵贺吴叔永制机
李曾伯（宋代）

取土虽多术，知人在片谈。
文书今倚重，谋议许相参。
饵陋贾生五，策明刘蜕三。
坤舆方厚载，朋利得西南。
更漏子
姜文载（清代）

昨宵情，今夜又。岂是等閒能彀。须忍耐，细温存。趁灯儿未昏。

美满。更初转。爱煞绿娇红软。待别后，想而今。相思知更深。
夫人閤端午帖子 其一
胡宿（宋代）

五丝通遗问，百草斗输赢。神印能袪恶，灵符解辟兵。
吴江舟中
楼钥（宋代）

阿连久矣共一被，小别愁生夜无寐。风帆将我上征途，回首江山忽千里。

小舟横卧吴江水，梦回依约萧斋里。五更漏急月黄昏，乌鹊一声人未起。
初秋到慈州冬首换绛牧
唐彦谦（唐代）

秋杪方攀玉树枝，隔年无计待春晖。

自嫌暂作仙城守，不逐莺来共燕飞。
南京十咏 其十 鸡寺晚钟
薛瑄（明代）

上方台殿翠微中，石磴盘崖一径通。客至有风还扫榻，僧来不语自鸣钟。

竹窗下见浮云白，祗树斜临返照红。自笑无生浑未学，懒从方外共谈空。
宁守杜君过扬来询里社近状 其四
全祖望（清代）

元气胡为耗，潜消市舶中。频年添客户，百货酿淫风。

物以通商贵，民因逐末穷。更堪加税吏，悉索茧丝空。
送朱僚长可大南归省觐司空公五首 其三
欧大任（明代）

齐鲁诸儒让石家，趋归先下里门车。五云驿近芙蓉嶂，何限庭前玉树花。
凤凰台上忆吹箫
马如玉（明代）

清夜无眠，湘帘不卷，潇潇雨打蕉窗。听秋声几点，滴碎秋肠。

望断天涯芳讯，人寂寞、偏觉更长。灯花落，枕屏斜倚，睡鸭销香。

思量。旧欢团扇，只等闲抛却，尘冷兰房。数楼头征雁，影去潇湘。

隔院吹来玉笛，声幽咽、渐入伊凉。桐叶响，金风阵阵，寒透罗裳。
己未作
萧立之（宋代）

乡梦三年阔，秋风一月深。云寒衣纳纳，沙远树涔涔。

兹事宁无古，斯人更有今。夕阳江上路，飞鸟尚争林。
诸侯客
刘克庄（宋代）

犬吠鸡鸣者，皆为席上珍。
如何弹铗客，亦有窃弓人。
梦游天台
神一（清代）

石梁飞度接花茵，殿阁经行觌胜因。香气入衣初不触，钟声到耳迥无尘。

木童石女宾中主，翠竹黄花觉后身。忆旧临风三叹息，碧潭明月影磷磷。
常庵题
范心远（宋代）

路入清溪第二湾，东风犹自逗馀寒。
白云粘地扫不去，黄叶恋枝吹未乾。
沙上湿痕谁涉水，天边长啸独凭阑。
道人酒意无醲薄，饮尽携琴月下弹。
东山
佚名（先秦）

我徂东山，慆慆不归。我来自东，零雨其濛。我东曰归，我心西悲。制彼裳衣，勿士行枚。蜎蜎者蠋，烝在桑野。敦彼独宿，亦在车下。

我徂东山，慆慆不归。我来自东，零雨其濛。果臝之实，亦施于宇。伊威在室，蠨蛸在户。町畽鹿场，熠燿宵行。不可畏也，伊可怀也。

我徂东山，慆慆不归。我来自东，零雨其濛。鹳鸣于垤，妇叹于室。洒扫穹窒，我征聿至。有敦瓜苦，烝在栗薪。自我不见，于今三年。

我徂东山，慆慆不归。我来自东，零雨其濛。仓庚于飞，熠燿其羽。之子于归，皇驳其马。亲结其缡，九十其仪。其新孔嘉，其旧如之何？(熠燿 一作：熠耀)
寄书
刘敞（宋代）

十里一反顾，五里一徘徊。悠悠三千里，莫知我心哀。

客愁纷无涯，岁月忽如掷。人生莫自料，皓首岂易测。

节旄未落归去来，天遣春风随我回。入朝宁食建业水，还家却赋南山雷。

妇能秦声妾赵舞，稚子可使行酒杯。急须为乐娱日夜，何事憔悴淹尘埃。

行矣乎，归去来。
辛亥八月十六日社始月望
韩琦（宋代）

中秋不必拘三五，惟望时方月正圆。已荐社壝通肸蚃，始开宾正对婵娟。

清光自喜今宵满，俗会从输一日先。乐事几为风雨破，直须欢饮倍常年。
玉楼春 春阴
张令仪（清代）

阴云锁合闲庭院。花信风寒帘不卷。杏花微破粉痕新，芳草才如眉黛浅。

旧巢未返红襟燕。寂寂深闺春梦远。痴魂宛转泥香衾，腰围困比烟丝软。
复见阮生行
何景明（明代）

阮生别我尚总角，三月不见冠峨峨。未知华实竟何似，眼看玉峨成枝柯。

君不见世间日月翻如波，昨日黑发今则皤。龙驹千里汗成血，道傍老马空蹉跎。

人生少时不努力，齿大身长嗟奈何。
次韵楼头闻角
赵抃（宋代）

龙蛰穷冬万否开，蛩吟清晓在蓬莱。五更枕上惊残梦，一曲楼头动小梅。

入牖凉飔声咽绝，满庭斜日思徘徊。新年合我七十一，柯岭不如归去来。
游张公善权二洞四首
曾几（宋代）

此邦胜处名天下，今日争来入眼中。
筇杖一枝舟一叶，山行冲雨水冲风。
云屯山
丘处机（宋代）

云屯山，云冥冥，天风动摇飞雨零。神奇幻怪不可测，千变万化零常形。

云收雨霁杳零迹，但见群山罗翠屏。山高谷深复何有，白石磊磊松烟青。

春风浩荡满山谷，直上似欲超天庭。心虚目极淡天阔，俯视漠漠环沧溟。

昔居庵地走三郡，今为洞天朝万灵。虚空旧基作新观，万世不朽传佳名。
悟本禅人求赞
释宗杲（宋代）

一千七百痴衲子，围绕这个无明叟。
细腻常没一星儿，粗糙却明七八斗。
未尝寂寂入禅定，终日波波廊下走，
为人巴鼻亦好笑，更不容人谩开口。
盲枷瞎棒当慈悲，是与不是劈脊娄。
如斯主法作宗师，枉续牟尼子孙后。
本禅千万晨学伊，学伊和尔不唧{左口右留}。
大中祥符朝会五首 其四 四举酒用《灵鹤》。
郊庙朝会歌辞（宋代）

玄文申锡，嘉祥绍至。伟兹胎禽，羽族之异。翻翰来仪，徘徊嘹唳。

祚圣储休，聿昭天意。
题清芬阁
郭世模（宋代）

视世轩裳一露萤，平生苦节抱遗经。
卧云句好传弟子，钓濑名遗齐客星。
尚想臞儒在山泽，空留遗庙落丹青。
发挥家传标潜德，奕奕元孙有典刑。
怀仙志
李振声（明代）

生涯原作梦，名字古而香。不谓巫云片，翻流洛水长。

几人矜薄倖，三载戏逢场。摇落芙蓉色，秋江自渺茫。
次韵六四叔村居即事十二绝
刘子翚（宋代）

屋角仙洲入眼明，清风澡涤醉魂醒。
麻姑未必堪搔背，薄相由来是蔡经。
三峡歌
陆游（宋代）

我游南宾春暮时，蜀船曾系挂猿枝。
云迷江岸屈原塔，花落空山夏禹祠。
翠楼吟 丙寅仲秋登舣舟亭赏桂，外子索赋
黄兰雪（清代）

洗砚池边，舣舟亭畔，秋光乍晴堪掬。幽寻无限好，正开遍一林金粟。

栏杆曲录。见隔坞回廊，临流修竹。香何酷，午风轻散，俊游云属。

满目。看尽繁华，宛画图新展，十洲横幅。斜阳金碧里，爱行遍、陂塘林麓。

丰碑高矗。缅一代英才，千秋芳躅。吟情触、远天忽送，数峰浓绿。
戏简王尉
方岳（宋代）

楚云迟上木兰船，惹得秋辞亦浪传。
不直翠眉亲唱与，故应无分学彭宣。
颂古三十八首
释从瑾（宋代）

一喝两喝，全机出没。
宾主历然，未免俱瞎。
半夜摸乌龟，明月照积雪。
秋日
寇准（宋代）

柳衰蝉噪寒烟淡，地迥山遥暮雨收。
宛是昔年秋气味，只添多病与离愁。
栽斑竹
吴龙翰（宋代）

竹母初分种屋头，斑斑泪点带诗愁。
他时看取成林玉，遥剪湘江一片秋。
晋天地郊明堂歌六首 其五 地郊飨神歌
傅玄（魏晋）

整泰折，俟皇只。众神感，群灵仪。阴祀设，吉礼施。夜将极，时未移。

只之体，无形象。潜泰幽，洞忽荒。只之出，薆若有。灵无还，天下母。

只之来，遗光景。昭若存，终冥冥。只之至，举欣欣。舞象德，歌成文。

只之坐，同欢豫。泽雨施，化云布。乐八变，声教敷。物咸亨，只是娱。

齐既洁，侍者肃。玉觞进，咸穆穆。飨嘉豢，歆德馨。祚有晋，暨群生。

溢九壤，格天庭。保万寿，延亿龄。
九日奉陪侍中宴后亭
卢纶（唐代）

玉壶倾菊酒，一顾得淹留。彩笔征枚叟，花筵舞莫愁。

管弦能驻景，松桂不停秋。为谢蓬蒿辈，如何霜霰稠。
早发中严寺别契上人
皇甫冉（唐代）

苍苍松桂阴，残月半西岑。
素壁寒灯暗，红炉夜火深。
厨开山鼠散，钟尽岭猿吟。
行役方如此，逢师懒话心。
观除夕火爆
郑樵（宋代）

驹隙光阴岁已残，门门竹爆共团栾。
烧成焰焰丹砂瑰，碎尽琅琅碧玉竿。
唤转韶光新景燠，辟除恶魅旧时寒。
主人从此占佳瑞，再入为霖洒旱乾。
玉真公主山居
储光羲（唐代）

山北天泉苑，山西凤女家。不言沁园好，独隐武陵花。
杂诗
王令（宋代）

毵毵晚春树，上下聚百虫。
不有口似趸，则生尾如蜂。
设不二者然，亦徒生无庸。
清阴不可居，岁晚还秋风。
重九前江干野步
徐寅吉（清代）

重阳节近动游情，景色秋深满眼清。两岸芦侵衰鬓白，一林枫醉夕阳晴。

江中浪定涵帆影，天半云飞带雁声。未到题糕先寄赏，笇来真不负斯行。
匈奴传
李覯（宋代）

汉家经武意如何，也信狼心欲偃戈。
岂是虏庭佳丽少，自缘婚礼货财多。
女从宗室方抡择，赋出齐民更刮摩。
若向大臣求侄媵，当时谁肯议通和。
拈放翁韵与石见
洪显周（清代）

兼旬病起始开扉，春色三分一半违。细草渐缘溪岸遍，新禽已过树梢飞。

花风柳雨人空老，山月江云梦每归。何必区区齐物我，庄生犹是达生非。
仙都观
赖晋（清代）

是否麻姑迹，真仙未可逢。虚无传七夕，突兀老诸峰。

尘网蟏蛸密，苔痕玉轴封。岁寒孤映日，独倚大夫松。
初见刘二十八郎中有感
白居易（唐代）

欲话毗陵君反袂，欲言夏口我沾衣。

谁知临老相逢日，悲叹声多语笑稀。
端午词·内廷
晏殊（宋代）

披风别殿地无尘，辟恶灵符自有神。
九子粽香仙醴熟，共瞻宸极祝千春。
煎茶峰
陈岩（宋代）

缓火烘来活水煎，山头卓锡取清泉。
品茶懒检茶经看，舌本无非有味禅。
陈道复舟访遂携同泛二首 其一
王宠（明代）

我家濠水上，落日啸清流。鼓柁惭相问，倾杯忝共游。

江空时影雁，风荡半扶鸥。恣意乾坤阔，苍苍横翠眸。
登黄鹤楼 其二
刘凤诰（清代）

太白神仙谪，骑龙任去来。如何鹦鹉句，移到凤凰台。

天地豁双眼，江山归一才。时平烽传绝，楚塞跨雄哉。
夜走
文天祥（宋代）

鲸波万里送归舟，倏忽惊心欲白头。
何处赭衣操剑戟，同时黄帽理兜鍪。
人间风雨真成梦，夜半江山总是愁。
雁荡双峰片云隔，明朝蹑憍作清游。
读吴梅村宫詹萧史青门引感而有作 其一
潘问奇（清代）

尚有王孙泪，凄凉泣路隅。吹箫朱户冷，换酒宝衣无。

都尉门前草，平阳第里乌。重来逢白发，面熟旧宫奴。
信陵书院作追述耆献留别院中诸生叠仙屏河帅韵 其六
黄体芳（清代）

熙朝昕鼓以时催，洛学昌明涤草莱。八子馨香俱沆瀣，两河灵秀此胚胎。

中牟云集生徒盛，仪邑天褒礼乐才。当日黄流劳圣虑，得人斯免泽鸿哀。
钟太守美宣挽 其二
陈献章（明代）

天下功名无我关，只缘我自爱江山。若对江山元没兴，纸钱灰冷未知閒。
李行人元树宅同谢张二内翰话洞庭湖 其二
谢榛（明代）

南望岳阳郡，苍茫吴楚分。帆回孤岛树，楼出九江云。

落日浪中没，秋风天外闻。何时采蘋藻，湖上吊湘君。
题四画
牟巘五（宋代）

积雪凝寒不肯融，梅花佇立待春风。
嫩波正比鸭头绿，厚叶休嗤鹤顶红。
留槎阁
陈舜俞（宋代）

闻说欧川似沃洲，一溪分作雨溪流。
长桥跨岸虹垂地，高阁凌空蜃吐楼。
浩荡乾坤供醉眼，凄凉风雨送行舟。
凭谁为问乘槎客，未必无人犯斗牛。
寄衣曲
宋无（元代）

闻有宫袍赐，翻令闺意伤。
良人在行伍，只待妾衣裳。
承君输十三筹
孔平仲（宋代）

欲知输筹数，计月乃闰年。秦筝有几弦，汴上楼几间。

宝从真如献，人逐耿恭还。老氏死之徒，孙子著书篇。
诫子吟
邵雍（宋代）

周孔不足法，轲雄不足师。
还同弃常膳，除是适蛮夷。
闲居杂兴
顾大典（明代）

坐来黄叶满渔矶，小阁疏灯对掩扉。
竹覆古墙经雨暗，夜分时复见萤飞。
宁晋李照磨筑室奉亲名曰芝室索客赋之
陆文圭（元代）

口诵严君口授书，手提慈姥手缝衣。寸草安能报春晖，远志不敢回当归。

嗟儿客宦游有方，舅姑晨兴妇在旁。手供鲑菜晡下堂，几席代汝亲扶将。

白云英英赵州山，玉琴石榻窗户閒。上池饮罢燕坐间，生香满室光照颜。

钟英毓秀自乃翁，草木臭味将毋同。借锄取帚面发红，偕饮甘露薰祥风。
昼眠
董文甫（金朝）

庄周先我复天真，化蝶飞来管领春。我亦庄周周亦蝶，不知若个是真身。
辰十月八日同希周扫松灵石晚步松下怆然有怀
谢直（宋代）

渊明真学者，馀事聊为诗。
我读命子篇，怆彼已焉辞。
后来杜陵翁，自笑身长儿。
我昔过庭日，教诲真严师。
哀哀蓼莪泪，洒洒坟树枝。
巫峡啼猿歌送丘少府归四明
林鸿（明代）

巫山巫峡连三巴，猿啼三声客思家。
停舟听之声未了，却过青枝犹袅袅。
野人乍来锦宫城，清秋满峡啼猿声。
黄牛滩上怨枫落，白帝祠前哀月明。
商声清冽羽声乱，倏忽东崖复西涧。
久客闻之泪欲干，壮夫听此魂亦断。
故人归卧越山云，忆得啼猿歌送君。
扁舟独宿剡溪夜，叫月三声谁共闻。
挽郭子度
许棐（宋代）

连年染患貌栀黄，卢扁犹无起死方。稚女自敲尸畔磬，邻僧来炷佛前香。

生涯谩有千书卷，受用惟存一奠觞。听说茶毗心更苦，拭乾清泪又成行。
松二首
石延年（宋代）

菌生枝上雨，龙起穴中雷。
怪影漫溪侧，寒根缠石回。
是游也得小松黄杨各四本植于公署之西窗戏作五绝呈邑令张寺丞
程颢（宋代）

中春时节百花明，何必繁弦列管声。借问近郊行乐地，潢溪山水照人清。
饭有沙二绝 其一
虞俦（宋代）

东西断渡欲浮槎，朝来绝市无鱼虾。我仓湿谷舂不得，客米炊来饭有沙。
纳火礼祀大辰十二首
佚名（隋代）

币玉肃陈，笙簧具举。
桂醑浮觞，瑶羞溢俎。
礼有三献，式和且序。
神有醉止，庆流环宇。
次韵张汉卿梦庵十八咏 其四 玉沼
史浩（宋代）

一泓湛无滓，绕砌如天成。须眉彻底见，风浪何曾生。
十五日过许夜雨暴作明日行四十里宿于颍桥又明日晴书时
陈渊（宋代）

狂风撼平野，沙砾眯两目。笋舆我与君，道远疲徵逐。

惊雷一夜发，暴雨溢川谷。平明泥没趾，寸步不容续。

我生赋穷蹇，触处背天福。风雨岂不好，行路非所欲。

中途聊息肩，村驿便可宿。我劳固其分，端恐僵僮仆。

燎炉燃湿薪，傍舍酒初熟。安能浣愁肠，但取充饥腹。

中宵耿不眠，明月忽挂屋。揽衣起视夜，秣马亦膏毂。

人情易喜愠，天道有翻覆。阴霁那可知，去去无欲速。
青青水中蒲
弘历（清代）

青青水中蒲，不可令入食。古哲惜分阴，所愧乏寸德。

青青水中蒲，水退随枯萎。为人不自立，坐废何异此。

青青水中蒲，蛙蝇之所居。古柏栖野鹤，落落凌空虚。
总河潘公遣役护行舟次报谢二首 其二
卢龙云（明代）

停车何地不春阳，中外名高四十霜。功满朝端瞻赤舄，业传江左试青箱。

泰云挟雨崇朝遍，海国歌风化日长。惭愧卑微叨礼数，更容诗句发清狂。
忆江南 其七
周星誉（清代）

重九节，记泊盂城时。山槲叶围词老宅，水荭花瘦女郎祠。

吹笛雨丝丝。
失调名
佚名（宋代）

便是监商孟客儿。
退居漫题七首 其三
司空图（唐代）

燕语曾来客，花催欲别人。莫愁春又过，看著又新春。
范机宜磨头昼眠有作次其韵
饶节（宋代）

散发临流性所便，不携裀褥借云眠。山童抱杖立户外，不索仙陀未敢前。
四叠
刘克庄（宋代）

草户柴门野老居，恍然疑执化人裾。
不知身在花阴卧，但见亭台似积苏。
中大族伯挽诗二首 其二
洪适（宋代）

久矣宫盘谷，幡然筑大逵。方瞻乌亦好，已问鵩何之。

无复竹林会，忍闻蒿里期。行行溯西日，有泪若连丝。
赠杜翘生本崇典试贵州 其一
曾广钧（清代）

春殿赐书钤凤尾，秋风弭节度龙标。丹墀宠锡君恩重，紫逻关龙驿骑遥。

乡梦千重鸥外堕，黔云一片马前骄。故家莫郑多才子，好第文章报本朝。
纪遇 其一
孙原湘（清代）

蓦地娇羞不自禁，银钩却下绣帘深。寻常难得花枝笑，咫尺微闻玉佩音。

半面向人犹掩敛，回身何事独沉吟。眼波便是秦台镜，照彻狂生一寸心。
六年立春日人日作
白居易（唐代）

二日立春人七日，盘蔬饼饵逐时新。年方吉郑犹为少，

家比刘韩未是贫。乡园节岁应堪重，亲故欢游莫厌频。

试作循潮封眼想，何由得见洛阳春。
通守赵侯改倅会稽以诗饯行
王炎（宋代）

我来席未温，君去袂难掺。
所吉相知新，所恨相见晚。
吏能极缜相，风度乃萧散。
同僚有斯人，可近不可违。
漕渠新涨生，辇路春风满。
置之缇屏中，骥足终未展。
夫岂无里言，相与共推挽。
语别一杯酒，何时对青眼。
愿保千金躯，努力加餐饭。
依韵和正仲寄酒因戏之
梅尧臣（宋代）

上字黄封谁可识，偷传王氏法应真。
清淮始变醅犹薄，句水新应味更醇。
欲拟比酥酥少色，曾持劝客客何人。
红梅虽是吾家物，老去无心一醉春。
六代祖师画像赞·二祖大祖禅师
释正觉（宋代）

立雪齐腰，求法断臂。
有志忘诸躯，无心契诸己。
了了常知，其知密微。
妙不借口，的自传衣。
全功归父底时节，拈转虚空绝所依。
喜张濆及第
赵嘏（唐代）

九转丹成最上仙，青天暖日踏云轩。

春风贺喜无言语，排比花枝满杏园。
西江贻钓叟骞生（一作西江寄友人骞生）
温庭筠（唐代）

晴江如镜月如钩，泛滟苍茫送客愁。衣泪潜生竹枝曲，

春潮遥上木兰舟。事随云去身难到，梦逐烟销水自流。

昨日欢娱竟何在，一枝梅谢楚江头。
句 其三
崔鶠（宋代）

小艇元从天上来，白云自向杯中落。
在唐忆本乡
辨正（唐代）

日边瞻日本，云里望云端。远游劳远国，长恨苦长安。
清平乐
周紫芝（宋代）

青春欲暮。柳下将飞絮。月到阶前梅子树。啼得杜鹃飞去。

人归不掩朱门。一成过了黄昏。只有琐窗红蜡，照人犹自销魂。
读禅要法
释德洪（宋代）

天王如来现于世，文殊思往问法义。便遭贬向铁围山，须臾复摄文殊至。

文殊拜起依位住，问我此谪坐何过。佛言汝自堕艰难，故起现行为不可。

佛边女子名离意，端然入定方七岁。又问何以不逐之，佛言此女久无意。

女以无意逐获免，十方来众何不遣。如来自在神足禅，有意测之近成远。
邦相以新正趋府舟中望金华雪色见怀赋答
胡应麟（明代）

乍喜春风问鹖冠，开缄白雪照林峦。飞花迥落邹枚座，丽藻先登屈宋坛。

江浦楼台晴弄色，海天城阙暮生寒。瑶京咫尺三山在，乘兴能过十二阑。
为印孙作二首 其二
缪思勃（清代）

金玉无求愿子孙，夜香台上种前根。若能子子孙孙孝，何减三槐八桂门。
三岩
王琮（宋代）

闲携一壶酒，来对雪岩斟。
秋老瀑飞瘦，石寒云宿深。
坐无僧共话，行有鹤随琴。
北处尽不俗，令人生隐心。
次弟观二首呈雪航
陈著（宋代）

如今事如许，我得强痴顽。
避世贫为福，信天忙亦閒。
乾坤孤注外，风月两颦閒。
剩有游山记，从地野笔删。
泥滑刺
弘历（清代）

泥滑刺，马不前，十步九跌防危颠。忽然于此忆乘船，囊橐满载蒲帆悬。

设如江上遇石尤，泊岸守候空留连。安得陆行者每值晴，舟行者风顺便。

又愿四月天晴于育蚕家，雨于莳秧田。天地之大，人犹有憾焉。

掷笔不复道，停鞭且咏渐车篇。
金山寺
韩维（宋代）

宝势中流起，香园此布金。
鸽栖秋殿冷，龙伏夜潭深。
水鸟衔生食，江神听梵音。
寒食风雨中过南湖
项安世（宋代）

风雨春无绪，人家食并寒。
一年佳节过，五字小诗难。
开户桃花笑，倾杯竹叶乾。
听人谈异俗，为尔慰愁端。
九月蜂蝶
陶安（明代）

寂寞秋风老，纷纭蜂蝶飞。年年花落后，队队日相违。

玉翅穿枫叶，黄须点客衣。山中随意好，何必逐芳菲。
书怀
盛明远（宋代）

溪山行自得，松竹最相知。避世逢天宝，编年问义熙。

鸟驯时傍户，婢小亦吟诗。薇蕨秋来少，香生芋熟时。
和刁太博新墅十题其五松阜
梅尧臣（宋代）

勾引风声已可听，高阴仍更接岗形。
知君久欲平心气，早晚根傍长茯苓。
黄香梅
曾几（宋代）

雪里何人作道装，冰绡重叠色鹅黄。
染时定著蔷薇露，雨洗风吹故自香。
出郊
叶观国（清代）

跋马东郊路，新晴雨气凉。高楼秦氏宅，翠竹赞公房。

野阔云垂地，斋幽水上堂。小航来往闹，风景似江乡。
题黄山二首
王挺之（宋代）

地灵通十洞，山邃宅诸仙。
怪似龙逢霹，高疑剑倚天。
岩端锁丹灶，石罅逗温泉。
却忆登楼堞，徒能见巨然。
李汉老
赵鼎臣（宋代）

埋没簿领中，气结不得吐。官柳欲飞花，春事遽如许。

骑马出东城，意若鸿鹄举。独行虽少味，自足宽靡盬。

归来儿女曹，怪事说覶缕。有客适过翁，身骑五色羽。

自非翱瀛洲，恐是翔紫府。云来久踌躇，鹤去迷处所。

我老俗吏中，人物谁比数。赖独有故人，慰藉能伛俯。

一臂乃失之，遇事真龃龉。朝来益痴绝，物色遍庭宇。

尚寻履迹馀，用意毋乃鲁。
谒故宋陆丞相墓
薛雍（明代）

陆相冢犹存，元人国已灭。海波溺宋舟，烈日消胡雪。

白骨委天涯，贞心结石铁。可怜进讲时，泪满朝衣血。
赠旧同舍王景阳
何梦桂（宋代）

何许相逢客路岐，相看须鬓各成丝。两年衰病苦牢落，千里故人伤别离。

江月不遗流水逝，天风未起老桑知。人生百岁先朝露，惟有贞名死不隳。
徐子颜挽章 其六
韩淲（宋代）

霜风漠漠叶阑斑，积水陂池映浅山。气尽敛形阴野土，一生心事白云閒。
和秉彝李君五偈
释智愚（宋代）

呈瑞喧传是有年，眼前分晓被人谩。
自家冷暖知来处，老骨从前不怕寒。
游烂柯山 其四
谢勮（唐代）

仙僧会真要，应物常渊默。惟将无住理，转与信人说。

月影清江中，可观不可得。
挽林侍郎二首
刘克庄（宋代）

玉殿龙墀元会日，千官拜舞奉尧樽。
问周大老今安在，叹鲁灵光尚独存。
次对职清褒橐从，中书君秃愧□□。
自怜洛社归差晚，旧话无人可共论。
临江仙（坚生日）
张纲（宋代）

追想京都全盛日，蓬弧初记生时。朝来朱绂照庭闱。谁知衰谢老，还有宁馨儿。

休记蓝田生美玉，举杯听取歌词。年方强仕未应迟。高风轻借便，一鹗看横飞。
如梦令 题姑苏女子陈慰之眠琴绿阴小影
郑文焯（清代）

帘额绿尘吹皱。花落春如人瘦。无绪理湘弦，睡起水沈沾袖。

僝僽。僝僽。风打小窗梅豆。
偈颂二十首
释如珙（宋代）

水边林下道人行，念念无非是道情。
尽去西方寻净土，青莲华在淤泥生。
潞河道中述怀留别京师诸故人
邹鸣鹤（清代）

回首金门倚碧穹，几番去住笑匆匆。酸咸世味亲尝后，蚕蚁功名感慨中。

捧檄稍舒慈母望，鸣弦窃慕古贤风。隆隆虚誉何时雪，揽辔苍茫默抚躬。
恭和御赐杨制府诗原韵有序 其三
余文仪（清代）

东南形胜地，城阙似排牙。德遍久无斁，恩承新孔嘉。

秀登甲乙选，野静癸庚嗟。遥识吾王豫，畴咨无可加。
初春
陆游（宋代）

元日人日来联翩，转头又见试灯天。
且欣一雪压灾瘴，不怕连阴咽管弦。
陌上渐多酤酒舍，岸边初理下湖船。
紫姑拟卜元无事，只问今春几醉眠。
寄璨师
韦应物（唐代）

林院生夜色，西廊上纱灯。时忆长松下，独坐一山僧。
黄龙洞口道人送茶及筇竹杖
陈焕（宋代）

露泣新芽九节筇，芽如雀舌节如龙。
烹来习习风生腋，拄上罗浮第一峰。
五月楼居雨凉欣赋
杨慎（明代）

快雨崇朝溽暑徂，顿令注夏病全苏。恍疑方丈清虚岛，似对潇湘水墨图。

曲沼青蛙喧鼓吹，高斋白鸟净轩厨。冷然风御何须羡，嗒尔凉襟且据梧。
鹧鸪天 萝冈探梅
吴灏（清代）

冻雨寒风吹碧天。花魂如梦亦如眠。惜花何逊重来早，绿媚遥山映雪仙。

香暗度，白成烟。千枝万萼姣相缠。春华秋月多虚幻，惟爱幽芳独自妍。
一车南送孔博士
李孝光（元代）

一车南，一车北，山川悠远无消息。野风吹草朝日黄，羁旅独憎息绤凉。

男儿生身高七尺，何苦相思损颜色。西市日日卖鲤鱼，鱼中会有而寄书。
送李载之殿丞赴海州榷务
梅尧臣（宋代）

瓜蔓水生风雨多，吴船发棹唱吴歌。
槎从秋汉下应快，人忆故园归奈何。
世事静思同转毂，物华催老剧飞梭。
茶官到有清闲味，海月团团入酒蠃。
送刘思复南河从军
朱庆馀（唐代）

七千里别宁无恨，且贵从军乐事多。不驻节旄先候发，

偶逢山寺亦难过。蛮人独放畬田火，海兽群游落日波。

远作受恩身不易，莫抛书剑近笙歌。
孔庙既拜之后又不远三百里过
王奕（元代）

日月东行天左旋，丸中久矣知乾圜。稔闻泰山有日观，窃疑板墨多夸传。

甚言抱鸡候其上，鸡鸣海水如炊煎。火轮磨荡上复下，崖撞石裂声填填。

天门钟鼓报清晓，尘世正尔沉元元。几回掩卷信且惑，安得臂羽如飞仙。

谁知白发际同轨，得来邹鲁拜圣贤。竟游曲阜至岱岳，扪参历井登其巅。

濯足就宿会真殿，如乘析木栖微垣。是时八月二十夜，明月正值奎娄躔。

窗明斗落惧失晓，一宵十起无宁眠。偕行诸子大鼾睡，笑我历辘狂且颠。

深衣端坐愈不寐，湔肠涤胃玉女泉。少需道人谓予曰，若欲观日今当前。

忙迷扶策抉草莽，翩跹搀夺诸公前。诸公拍手笑于后，被公吞了丹砂元。

■跣一气涉观顶，隐隐红罅开东边。玄云荏苒幻紫色，金楼宝阙蒸琼田。

秋深露重湿我趾，扶桑望决眼欲穿。须臾眉黛抹天杪，脱然宝镜开微奁。

上上下下复上下，千辛万苦方团圆。小臣不敢瞠目视，九拜塌额肝胆悬。

起来恍惚抱影泣，昔何容易沉虞渊。羲和湎淫失宾饯，掩覆白日为元天。

蚊躯螳臂负不起，忍渴未死甘氓廛。狨号螭泣虎豹舞，单衣尚絅得瓦全。

梦醒忽尔登泰岱，稽首再拜清光还。愿保初阳守黄道，重离赫赫行纯乾。

泣馀收泪盼下界，西北迤逶生霞烟。山如鳞甲水如带，八荒草木皆新鲜。

回视秦碑与汉篆，神光灿烂生蛟涎。古今圣贤几登此，乍睹莫不心虔虔。

归来玩愒复弄影，入夷出晋谁与怜。苍梧不返放勋死，倾恋惟有葵心坚。

分阴寸晷正可惜，人间儿女醯鸡然。登封观日世不少，作如是观能几焉。

作歌历历纪其实，后来请验予长篇。
游凤林寺西岭
孟浩然（唐代）

共喜年华好，来游水石间。
烟容开远树，春色满幽山。
壶酒朋情洽，琴歌野兴闲。
莫愁归路暝，招月伴人还。
题采桑图
戴亨（清代）

春日采柔桑，桑叶饲蚕子。饲蚕蚕不食，举家愁欲死。

结茧酬辛勤，公私庶有倚。练作万缕丝，织成一端绮。

绮罗遭僭滥，狼籍若麻葈。谁念养蚕家，艰辛乃如此。

卖丝易斗升，粗褐不蔽体。
刘茂实赴省袖澹庵旧赠见过索送行诗用韵
赵蕃（宋代）

蚤日已俊茂，高交仍老成。
贯通虽七略，陶冶异长城。
圣世患才少，忠言繇主明。
平生捩眼看，得隽每知名。
晚泊
王令（宋代）

月形如张弓，下影射秋水。
寒江风静时，逮目失洲沚。
渔歌去时唱，归和讙未已。
岂无人间乐，自快适为喜。
客子有倦怀，归心动秋苇。
更假沧浪清，聊用洗尘耳。
偶成
夏竦（宋代）

燕雀纷纷出乱麻，汉江西畔使君家。
空堂自恨无金弹，任尔啾啾到日斜。
卜算子（夏日送吴主簿）
赵长卿（宋代）

执手送行人，水满荷花浦。旧恨新愁不忍论，泪压潇潇雨。

行计已匆匆，无计留伊住。一点相思万里心，谁怕关山阻。
沁园春·大道玄微
侯善渊（元代）

大道玄微，亘古常存，依旧俨然。自心迷不悟，沉沦生死，回头改自，贩骨如山。今日方知，本来模样，弃假还真物外观。离生灭，顿无馀真性，出入泥丸。眉间舞弄金蝉。任飞去飞来透玉环。采日魂月魄，收归鼎运，周天火侯，锻炼成丹。点化形神无衰老，渐返壮还童永注颜。功成日，向彩云深处，稳跨祥鸾。
方逢原借示方干先生诗以集句诗赠之 其三
孔平仲（宋代）

醉醒多在钓鱼矶，越国云溪秀发时。只用篇章为教化，声声可作后人师。
游七星岩
张去华（宋代）

桂林平地起山尖，独此厅峰个个圆。
上应星辰三四点，中藏空洞几千年。
乘槎客子频相访，骑鹤仙人竟不还。
多少南来骢马客，品题诗句细磨镌。
送潘择之尉南巢
周紫芝（宋代）

潘郎胸中有文艺，白发青衫初试吏。少年欲射汉庭策，晚乃去试南巢尉。

寒厅结屋八九椽，导骑挽弓三数辈。但愿君如梅子真，人物风流亦何愧。
烧火用陈西麓韵
王之道（宋代）

烧火驱寒去，衔杯待暖回。
家书万金值，怀抱一时开。
腊雪犹栖树，风光已着梅。
相过随处好，未怪损梅苔。
谢张功父送牡丹
杨万里（宋代）

病眼看书痛不胜，洛花千朵唤双明。
浅红酽紫各新样，雪白鹅黄非旧名。
台举精神微雨过，留连消息嫩寒生。
蜡封水养松窗底，未似琱栏倚半醒。
昌平道中
王讴（明代）

天地路何限，此生随马蹄。
愁来思白发，老去倚青藜。
塞笛行残月，山城起曙鸡。
无才渐姓字，何事在金闺。
赠所思
崔仲容（唐代）

所居幸接邻，相见不相亲。一似云间月，何殊镜里人。

丹诚空有梦，肠断不禁春。愿作梁间燕，无由变此身。
彩虹桥
赵介（明代）

断港冲波百步遥，何年鞭石驾长桥。苍龙饮水涵秋月，螮蝀横空锁暮潮。

此柱无人题驷马，夕阳有客系兰桡。蹇驴晓踏新泥滑，恰似灞桥春雪消。
送冯贯道赴行在二首
冯时行（宋代）

儒雅风流总不如，蒸髦久合下旌车。
黄堂报政瓜初及，宣室倾贤席已虚。
楚树迎船春去尽，吴莲傍桨雨收余。
留连物色题诗裹，健步传呼有峻除。
题钱静观
陈著（宋代）

迢迢江山上，万变纷起伏。中閒崛奇多，忽此入平沃。

草对近或崛，来去自凫鹜。宇宙本来宽，景物常满目。

此意知者谁，烟林有茅屋。
松云王为周元亮作露华清晓图同张一笑方竹居俞紫芝题其上
凌云翰（元代）

爱菊渊明后鲜闻，濂溪孙子况能文。露华清晓凉如许，湿却松间一段云。
暴书会和陈正字磷观御制书二首 其一
程俱（宋代）

龙检金壶记子年，寥阳宫殿玉虚前。三元初识皇文袐，八法争虚御墨鲜。

丛简旧藏丹蕊箧，群仙疑近白蛙泉。隆楼缥缈侵云汉，神物撝呵卫九天。
偈颂四首 其四
释了朴（宋代）

观音岩玲玲珑珑，太白石丁丁东东。西园菜蟥似不堪食，东谷花发却无赖红。
题上蓝西堂秀老壁
游九言（宋代）

槎牙此老是枯松，衲破寒窗百病攻。
赢得雪霜皮骨在，几看桃李谢春风。
醉蓬莱春寿府
赵士谷（宋代）

正春风初扇，梅蕊飘香，雨余晴书。箫鼓声中，麝烟喷金兽。幕府宾僚，杜诗韩笔，竞吐奇争秀。共指乔松，同瞻峻岳，祝公眉寿。

汉相功勋，陈思文藻，奕世风流，迥居人右。持节分符，屡试经邦手。天府剧烦，雍容谈笑，令闻光前后。君相恩隆，公圭金印，一时亲授。
德兴道中柬陆毅斋宪使陆君昔同在礼部
王慎中（明代）

客意悠悠忽自悲，客台忆共奉恩晖。春城柳色趋朝入，天路香烟扈祀归。

官冗方知思昔遇，途危犹未觉今非。旧游零落俱何处，职事逢君得暂依。
上巳宴集懋社十二首 其九
瞿士雅（清代）

花下倾杯到日西，曾书蕉叶寄新题。

无情红艳年年盛，自在娇莺恰恰啼。共贺万家逢此节，先判一饮醉如泥。

莫欺零落残牙齿，新笋已尝嫩马蹄。
白面山
蒋之奇（宋代）

白面峰峦碧玉堆，故人卜筑在岩隈。难寻荀鹤旧游宅，尚有昭明古钓台。

满槛名花红胜锦，一溪流水绿如苔。七闽千里倦游客，两眼眵昏向此开。
大风与杨念三饮次作此
张耒（宋代）

北风黄云卷发沙，吹暗长安百万家。
温炉对酒慎勿出，且看酒面生浮花。
我为吟诗说云梦，荆江洞庭方汹涌。
吟成饮君三百杯，莫学雪中驴酸哀。
罗浮绝顶放歌
刘克平（明代）

楼船海上迷烟涛，金盘仙露秋风高。咸阳三月成煨烬，茂陵到处生蓬蒿。

岂知仙岛波光上，轻于弱水之浮毫。漂萍无根津无托，浮山已在罗山泊。

共工怒触愚公愚，女娲山神无所需。如今影落天池外，往往疑是北溟鱼。

我乘飙车驾三蹻，徘徊倒影双笼鸟。轻风吹衣挂云端，误唾珠玑落天表。

天表无远近，罗浮咫尺间。九节白玉杖，相将入玄关。

玄关杳窱混太清，紫云为盖青云城。俯视三万六千尺，日月虽照何冥冥。

泉源流水深不测，瑶石璇台列其侧。征翼名足声空闻，乍高巘兮忽长林。

波激石兮碎玉，石咽波兮鏦金。芝有年而驾车，木无影而千寻。

凤喈喈兮浴潭，龙冉冉兮布霖。忽层云斐亹以出没兮，似波涛运海翻千万里之鲲鹏。

风淜滂飘拂其缘阿兮，嚣喧洼窍散入华叶容与于众芬。

邈仙洞之窈窅兮，纷夜乐之鋞鈜。啸乍舒而纵腭，歌转哀而激唇。

九疑三湘烟雾敛，大地月色同纷纷。零露瀼兮白皎皎，寒威肃兮夜沉沉。

吹万忽兮悄悄，微飙静兮泠泠。仙之人兮下云軿，划连幛兮列屏。

命吹笙兮董双成，鼓震灵之璈兮许飞琼。寒苍麟兮酌玄英，授瑶笈兮妙韫，传大药兮长生。

指挥上界路何遥，试望沧海今扬尘。盍归来兮清虚天，世之人兮难与群。

关门既回车，刀圭讵试君。张良眷恋亦王汉，刘安迟迟但埋金。

噫吁嘻，送君行行当安之，别离有尽会有期。君再来兮餐紫芝，但恐二女侍，头白成衰婺。

珍重玄都约莫语，此辈元痴儿，来兮当何时。
世殿下饮于厥弟襄阴殿下府中有诗为谢属余和之乃作一绝
祁顺（明代）

棣萼相辉玳瑁筵，西风沉醉菊花天。友于不尽殷勤意，更把高吟付锦笺。
用阎子静承旨赠行韵奉寄
陈宜甫（元代）

唤醒旧梦十年前，老得清閒似散仙。几度行吟燕下月，遥思家住海云边。

蒲团夜学修丹术，花宴春忘舞锦缠。好信不来鸿雁远，断肠人在幕南天。
读王奉常敬羙公所撰先君光禄公墓志铭感赋
潘益之（明代）

窆石何因乞鼎言，开函字字泪潺湲。两朝芹曝臣心切，一日丝纶帝命尊。

虚拟杖藜游五岳，尚馀词藻动中原。趋庭往事今流水，万卷空馀手泽存。
次韵梅山弟醉吟七首
陈著（宋代）

鱼眼死也依然张，鹤颈生来如此长。
凡物不齐各有分，不须逐臭存吾香。
夏四月渴雨恐害布种代乡邻作插秧歌
陆游（宋代）

浸种二月初，插秧四月中，小舟载秧把，往来疾於鸿。
吴盐雪花白，村酒粥面浓，长歌相赠答，宛转含豳风。
日暮飞桨归，小市鼓冬冬。
起居问尊老，勤俭教儿童。
何人采此谣，为我告相公，不必赐民租，但愿常年丰。
梦中游禹祠
陆游（宋代）

湖上无人月自明，梦中髣佛得闲行。
庭空满地楸梧影，风壮侵云鼓角声。
世异客怀增惨怆，秋高岁事己峥嵘。
长歌忽遇骑鲸客，唤取同朝白玉京。
黄山杂咏 丹霞峰
邓宗度（宋代）

绮段堆青壁，点缀秋颜色。几使晓来风，纵横裁不得。
题文海屋洛神图
陆仁（元代）

神之媛兮霓裳，淩长波兮回翔。龙辀兮孔盖，秋之水兮如霜。

浦有兰兮兰有荑，折芳馨兮遗所思。扬舲兮遽远，目眇眇兮愁余。
山园小梅得疏影横斜水清浅暗香浮动月黄十四
赵时韶（宋代）

气味风标见似人，群芳合让作先生。
尽烧龙脑三千斛，不抵花心一点清。
菜地
刘克庄（宋代）

依然山泽一臞儒，幸有先畴与敝庐。
闻说醉乡方弄印，不知堪拜小侯无。
题龙门僧房
刘沧（唐代）

静室遥临伊水东，寂寥谁与此身同。禹门山色度寒磬，

萧寺竹声来晚风。僧宿石龛残雪在，雁归沙渚夕阳空。

偶将心地问高士，坐指浮生一梦中。
再次韵示师文
陈造（宋代）

中年多病刚制酒，文字讥评慵挂口。
克家尚须狮子子，时踞风挂一哮吼。
藏山有书当衣钵，端能太牛马走。
之齐莫操竽，名楚要穿柳。
未闻狗监荐子虚，聊遣吴王质非有。
独无鼓吹娱乃公，胜日不应长袖手。
贻王处士子文
储光羲（唐代）

春草生洞渚，春风入上林。春皋有黄鹤，抚翮未扬音。

王屋尝嘉有，伊川复陆沉。张弦鹍鸡弄，闭室蓬蒿深。

避地歌三乐，游山赋九吟。大君思左右，无乃化黄金。
寄轩即事用王少林韵
纪淑曾（清代）

江上人家柳罨汀，寒山绕郭暮烟青。兰前一片潇湘色，落日秋心满洞庭。
赋得秋鸿送客
姚旅（明代）

候气向鄱阳，星河掠桂香。
冲霜怜羽白，催叶渡江黄。
顾影成佳侣，将云束远装。
他乡有离别，撩恨绮尊傍。
天人吟
邵雍（宋代）

天生此身人力寄，人力尽兮天数至。
天人相去不毫芒，若有毫芒却成二。
秋日台中寄怀简诸僚
武元衡（唐代）

宪府日多事，秋光照碧林。干云岩翠合，布石地苔深。

忧悔耿遐抱，尘埃缁素襟。物情牵跼促，友道旷招寻。

颓节风霜变，流年芳景侵。池荷足幽气，烟竹又繁阴。

簪组赤墀恋，池鱼沧海心。涤烦滞幽赏，永度瑶华音。
客堂夜坐
李时行（明代）

独对芜城菊，凝寒未著花。几回惊岁暮，犹自客天涯。

月下砧声急，风前雁影斜。归心将别梦，夜夜不离家。
石碏
王十朋（宋代）

人情谁忍弃天伦，公独能将义灭亲。何惜一时诛贼子，不妨千古作纯臣。
题朱陵阁
刘攽（宋代）

苍烟漠漠石粼粼，坐倚山颠瞰水滨。开阖波涛专阅世，春秋风月不愁人。

未知孤鸟归飞意，聊问长松老大身。信有朱陵仙府在，玉楼珠殿阙为银。
春寒叹
萧立之（宋代）

一月春寒缩牛马，束桂薪刍不当价。
去年霜早谷蕃熟，雨烂秧青我日晒。
深山处处人夷齐，锄荒饭蕨填朝饥。
干戈满地此乐土，不谓乃有凶荒时。
今年有田谁力种，恃牛为命牛亦冻。
君不见邻翁八十不得死，昨夜哭牛如哭子。
夜读唐鉴有作
王庭圭（宋代）

开元贞观承平后，群盗纵横似撒沙。可惜君王自神武，不知卢杞是奸邪。

瓜分叛将根仍蔓，鼎付哥奴祸已芽。不有汾阳功第一，孰能谈笑定中华。
应诏内苑牡丹三首·双头
宋祁（宋代）

化工凭协气，花品效尤祥。
旖旎双苞艳，氤氲一种香。
参差迎夕露，左右傃朝阳。
有意同缃幹，无言并绛房。
万灵天会帝，三月史书王。
故此呈繁卉，还将助乐康。
端午帖子·皇后阁
周必大（宋代）

筒黍尝思时献稑，彩丝击处忆亲蚕。
女红躬俭今犹昔，应有诗人赋二南。
慈云岭
韩元吉（宋代）

极目慈云路，看山立少时。
湖光经雨阔，柳色泥烟垂。
琢石观蹲兽，镌崖读断碑。
西关知底险，抚掌笑儿嬉。
越州歌二十首 其一
汪元量（宋代）

淮南西畔草离离，万楫千艘水上飞。旗帜蔽江金鼓震，伯颜丞相过江时。
元真殿烧香观太宗真宗御书仁宗飞白书并瑞穀
夏竦（宋代）

兰炷薰琳殿，雪旄映绿莎。
九青真荫远，三母睿慈多。
阁道陪銮往，唐中奉诏过。
熙陵遗札启，祢庙实文罗。
继志颁宸翰，飞毫动偃波。
史臣书绝瑞，钩盾对嘉禾。
夜登海山亭望月
李宪噩（清代）

天风吹不休，潮势正郁勃。峰头夜尤静，一上睇寥阔。

浑浑苍雾中，厌厌生残月。蜃气相吞吐，水怪时出没。

凭视但无际，高歌惨不发。苍茫自冥怀，懔栗复惊骨。
石城祠
孔武仲（宋代）

门外云潮去复回，山头宫殿锁苍苔。
清风明月无兴废，白鹭鸟鸦自往来。
百战英雄俱戏剧，凄然空起子，
日落怒号息，扁舟从此移。
巨鳞初脱鼎，劲翮不黏黐。
历历前征路，茫茫北去陂。
白沙聊系泊，灯火夜深时。
雪中成十一韵
杜范（宋代）

入冬多疠气，阳泄月令畅。隐雷声间作，万蛰惊塞向。

数日凝重阴，云同寒威壮。飞琼遍天宇，色界铺宝藏。

前此亦屡白，玉瑞此其创。缄运孰主张，一雪压千瘴。

纷纷富家儿，羔酒醉金帐。谁思道丐者，双脚红玳样。

顾我虽甚贫，可挟尚有纩。蚤起愿年丰，共饱拜天贶。

天意然不然，独立为楚怆。
八月十三日自鸿山归吴舟中赋
顾盟（元代）

扁舟风轻稳如马，容我领览秋气清。横塘水深白鸟下，敧树雨气青苔生。

东曹掾史有高兴，太乙真人无俗情。去□吹箫唤孤鹤，明夜月满姑苏城。
临江仙 留别郝和之
元好问（金朝）

昨日故人留我醉，今朝送客西归。古来相接眼中稀。青衿同舍乐，白首故山违。九万里风安税驾，云鹏悔不卑飞。回头四十七年非。何因松竹底，茅屋老相依。
梅花喜神谱 其十二 欲谢一十六枝
宋伯仁（宋代）

暗香从何来，寒飙为轻扇。东君须护持，莫点宫妆面。
归途始发
杨慎（明代）

重作滇云万里征，归途却喜遇春晴。一筇历历记行店，双堠春春减去程。

岭上闻猿孤枕泪，壁间见蝎故乡情。乌蒙瘴雾昏眸久，想对江花眼倍明。
和赵宫管看梅三首
苏泂（宋代）

水边山下懒寻伊，折放瓶中看一枝。
一片飞来沾砚滴，似嗔老子不题诗。
二十九日岁除
方回（元代）

六十年前幼学儿，端平明日改嘉熙。
黟川亡妹来归日，歙陇先君改葬时。
学问文章成画饼，科名官爵着饶棋。
细思未觉家声坠，能忍穷人不是痴。
寄郑贡父秀才
宋伯仁（宋代）

至友惜分飞，嘹嘹雁独知。
想斟新社酒，多读盛唐诗。
白发愁何虑，清仇久却宜。
曾观时事否，又是一盘棋。
梅花集句 其一三八
李龏（金朝）

白玉堂前一树梅，先于城外百花开。物情似与闲相称，又惹东风意绪来。
相见欢
王虞凤（明代）

雕栏笼鸟无声。耽窗明。两两黄蜂抱蕊、刺纱棂。

凭湘几，匀银管，画绡屏。印出些些花样、粟纹轻。
江上枫
成彦雄（宋代）

江枫自蓊郁，不竞松筠力。一叶落渔家，残阳带秋色。
梦中江行过乡豪家赋诗二首既觉犹历历能记也
陆游（宋代）

筑屋傍江皋，墙垣缔结牢。
深门荫杨柳，高架引蒲萄。
黍酒欢迎客，麻衫旋束绦。
儿孙勿游惰，常念起家劳。
赠王九鼎丹成还郡兼柬任郡博
吴与弼（明代）

归骑翩翩大药成，野花啼鸟踏新晴。绣衣时问衡门旧，老鬓萧疏学养生。
戏赠韩二秀才
武元衡（唐代）

名高折桂方年少，心苦为文命未通。

闻说东堂今有待，飞鸣何处及春风。
春晚访镜湖方干
贯休（唐代）

幽居湖北滨，相访值残春。路远诸峰雨，时多擉鳖人。

蒸花初酿酒，渔艇劣容身。莫讶频来此，伊余亦隐沦。
水西
高似孙（宋代）

抱崖一水限僧居，空翠溟濛画不如。落日游人山窈窕，清风啼鸟竹萧疏。
送刘观文归广东省亲
程通（明代）

南雄自昔多才杰，上国于今识俊英。三载贤关时雨化，片帆江浦暮潮平。

风生丹桂秋天爽，露滴金茎夜气清。綵服翩翩拜家庆，须知忠孝足扬名。
醉蓬莱（赏郡团芍药）
赵长卿（宋代）

是三春已暮，浪蕊凋残，牡丹零落。独殿清和，有佳名芍药。浅浅芳丛，绣幢鼎鼎，更艳香绰约。浑似扬州，画楼卷起，翠帘红幕。

倚槛轻盈，万娇千媚，故整霞裙，笑花寂寞。太守风流，拥笙歌围著。坐上诗人，二千里外，念此身飘泊。客眼看花，归心对酒，番成萧索。
七夕同韩孟郁赋得雨霁吐新月二首 其二
邓云霄（明代）

不用招乌鹊，横虹已架桥。寒蟾明绛蜡，神女避龙镳。

来喜房栊皎，归嫌风浪消。人间与天上，秋思雨萧萧。
冲虚宫
陈植（宋代）

鼎边鸡犬知何在，云外龙鸾去已赊。
惟有黄金余瓦砾，贫民时复得些些。
晚春酤酒
白居易（唐代）

百花落如雪，两鬓垂作丝。春去有来日，我老无少时。

人生待富贵，为乐常苦迟。不如贫贱日，随分开愁眉。

卖我所乘马，典我旧朝衣。尽将酤酒饮，酩酊步行归。

名姓日隐晦，形骸日变衰。醉卧黄公肆，人知我是谁。
金陵即事
黄文雷（宋代）

王谢风流自一时，长千古巷记乌衣。
寻常百姓几番换，那有当年燕子飞。
金凤花
张明中（宋代）

妃子钗头小凤轻，飞来阑槛斗芳英。
何曾枳棘栖留着，却傍梧桐雨露荣。
浓紫鲜红兼莹白，春暄夏热更秋清。
冷斋尘榻空淹汝，不去秦楼作麽生。
蝶恋花 其二 闺情，集唐诗
董元恺（清代）

白日当天三月半。各自无聊，妆好方长叹。紫燕衔花向庭满。

花前拭泪情无限。

衣带相思日应缓。风雨萧萧，吹我梦魂断。今夜偏知春气暖。

纱窗只有灯相伴。
庆陆仁重举男四首 其三
方回（元代）

升平重见上元天，箫鼓声中璧月圆。惟有高门更多喜，金盘分送洗儿钱。
中元雨后招两漕
刘敞（宋代）

积水吾山溢，轻风汶筱秋。微凉禁鲁酒，清唱发齐讴。

小雨何须急，高云更肯留。知公兴不浅，能醉月边楼。
送梁谏议
陆游（宋代）

湖海还朝白发生，嬾随年少事声名。
极知忧国人谁及，细看无声语自平。
归访乡人忘位重，乍辞言责觉身轻。
篮舆避暑云门寺，应过幽居听水声。
咏庭前绿梅 其一
张因（宋代）

半放犹含意态殊，迷离香梦仗春扶。月明偶揭湘帘看，不是红儿是绿珠。
太和公主和蕃
王建（唐代）

塞黑云黄欲渡河，风沙眯眼雪相和。

琵琶泪湿行声小，断得人肠不在多。
寄育王大觉禅师
王安石（宋代）

山木悲鸣水怒流，百虫专夜思高秋。
道人方丈应无梦，想复长吟拟慧休。
青玉案
李弥逊（宋代）

杨花尽做难拘管。也解趁、飞红伴。骢马无情人渐远。沙平浅渡，伴湿孤村，何处长亭晚。

欲凭桃叶传春怨。算不似、斜风倩双燕。纵得书来春又换。只将心事，分付眉尖，寂寞梨花院。
再和
胡寅（宋代）

迥眺层台酒屡携，千峰攒玉映瑶溪。
南枝更有东风面，未减争妍灿瓠犀。
别赵李曹
萧元之（宋代）

相别日虽浅，相期意独深。
那知成远别，何以慰孤吟。
旅雁芦花浦，啼猿枫树林。
明朝应此念，把酒亦愁心。
纪春游
陶益（明代）

淡淡春风管岁华，寻芳青野水云赊。宾寅坐对忘忧草，饯照行临销恨花。

谢豹夜啼惊客梦，江豚晴跃动仙槎。几回欲尽黄金饮，祇少前村大酒家。
永嘉端午行
叶适（宋代）

行春桥东峙岩北，大舫移家住无隙。
立瓶若罗银价踊，冰衫雪袴胭脂勒。
使君劝客亲付标，两朋予夺悬分毫。
起身齐看船势侧，桡安不动涛头高。
古来峥水斗胜负，湖边常赢岂其数。
岸腾波沸相随流，回庙长歌谢神助。
只今索莫何能为，败鼓搅壕观者稀。
千年风土云不返，醉里冤雠空展转。
蒲坂早发
梁允植（清代）

鸦飞城阙静，霜色晓凄其。野阔烟浮远，山高日出迟。

依云看古寺，觅径绕村篱。东下黄河险，汤汤无尽时。
连城军中作 其五
郑孝胥（清代）

舐糠遂及米，南势欲北扫。有忌或未能，老罴卧当道。
读钱神论偶成
张扩（宋代）

君不见王衍谈天喙三尺，绕床阿堵初未识。又不见阿戎自执阿牙筹，聚钱成癖老不休。

人生嗜好各殊趣，盗蹠孔丘更毁誉。不如是非两置之，万事欣然随所遇。

贵人见钱地上流，富人钱妖声如牛。醉时虽悟落帻语，客至或忘障簏羞。

谩誇无耳可使鬼，刘濞邓通皆过计。崔烈得名未掩臭，陈苌小黠强称美。

我今家徒立四壁，怜渠一个也不得。不愿腰缠十万上扬州，安用呼卢百万供一掷。

但要时逢好事人，恰有青铜满三百。
到恶溪夜泊芦岛
李德裕（唐代）

甘露花香不再持，远公应怪负前期。青蝇岂独悲虞氏，

黄犬应闻笑李斯。风雨瘴昏蛮日月，烟波魂断恶溪时。

岭头无限相思泪，泣向寒梅近北枝。
送蔡攸征燕
北宋·蔡京（宋代）

老懒身心不自由，封书寄与泪横流。
百年信誓当深念，三伏征涂盍少休。
目送旌旗如昨梦，心存关塞起新愁。
缁衣堂下清风满，早早归来醉一瓯。
读太白感兴拟作二首
张耒（宋代）

瑶姬上帝子，天日与晶光。
万古巫山中，玉颜照秋江。
世界一培塿，谁知楚襄王。
宋生底虫蛆，妄以己意量。
我无世上心，乃游不死乡。
与尔等爱恶，朽枯终一藏。